A Törvényszék elnökének 2021. május 26-i végzése – OHB System kontra Bizottság
(T-54/21. R. sz. ügy)
(„Ideiglenes intézkedés – Az építési beruházásra, az árubeszerzésre és a szolgáltatásnyújtásra irányuló közbeszerzési szerződések – Galileo átmeneti műholdak beszerzése – Valamely részvételre jelentkező ajánlatának elutasítása – Ideiglenes intézkedések iránti kérelem – Fumus boni iuris – Sürgősség – Az érdekek mérlegelése”)
Az eljárás nyelve: német
Felek
Felperes: OHB System AG (Bréma, Németország) (képviselők: W. Würfel és F. Hausmann ügyvédek)
Alperes: Európai Bizottság (képviselők: G. Wilms, J. Estrada de Solà, L. Mantl és L. André meghatalmazottak)
Az ügy tárgya
Az EUMSZ 278. cikken alapuló és egyrészt a Bizottság nevében és megbízásából eljáró Európai Űrügynökség (ESA) 2021. január 19-i és 22-i határozatai végrehajtásának felfüggesztése iránti kérelem, amely határozatokban nem fogadták el a 2018/S 091–206089 közbeszerzési szerződésre vonatkozó felperesi ajánlatot, és e közbeszerzési szerződést két másik ajánlattevőnek ítélték oda, másrészt pedig annak elrendelése iránti kérelem, hogy a Bizottság engedjen hozzáférést az ajánlattételi dokumentációhoz.
A végzés rendelkező része
A Törvényszék elnöke az ideiglenes intézkedés iránti kérelmet elutasítja.
A Törvényszék elnöke az OHB System kontra Bizottság ügyben (T-54/21 R) 2021. január 31-én hozott végzést és az OHB System kontra Bizottság ügyben (T-54/21 R) 2021. február 26-án hozott végzést visszavonja.
A Törvényszék elnöke a költségekről, az Airbus Defence and Space GmbH részéről felmerült költségeken kívül, jelenleg nem határoz. Ez utóbbi maga viseli a beavatkozási kérelemével kapcsolatban felmerült költségeket.
____________